b'\n_START_ARTICLE_\nSo\xc5\xa1ka dolina\n_START_PARAGRAPH_\nDolina So\xc4\x8de (znana tudi kot Poso\xc4\x8dje) je dolina, ki poteka vzdol\xc5\xbe toka reke So\xc4\x8de od severozahodne Slovenije pa vse do Gori\xc5\xa1ke, kjer se dolina odpre v \xc5\xa1iroko ravnino. Sama dolina je nastala kot posledica delovanja So\xc5\xa1kega ledenika._NEWLINE_Dolina se deli na zgornjo in spodnjo So\xc5\xa1ko dolino. V dolini So\xc4\x8de se je v preteklosti uveljavila poselitev v obliki strnjenih vasi na robovih prodnatih teras, primernih za poljedelstvo. Med najzna\xc4\x8dilnej\xc5\xa1e tovrstne vasi spadajo Gorenje polje, Deskle, Ro\xc4\x8dinj, Morsko in Av\xc4\x8de. Na pomembnih prometnih kri\xc5\xbei\xc5\xa1\xc4\x8dih pa so nastala ve\xc4\x8dja naselja, med katerimi sta najpomembnej\xc5\xa1a Kanal in Plave.\n_START_SECTION_\nSpodnja Dolina So\xc4\x8de\n_START_PARAGRAPH_\nSpodnja dolina So\xc4\x8de se razprostira od Mosta na So\xc4\x8di na severu do Solkana na jugu. Sestavljena je iz dolinskega dna in pobo\xc4\x8dij na obeh straneh doline. Na vzhodu se dviga proti zakraseli Banj\xc5\xa1ki planoti, ki je najsevernej\xc5\xa1a v nizu visokih, robnih dinarskih planot. V Spodnji So\xc5\xa1ki dolini so skoncentrirana vsa ve\xc4\x8dja naselja (Kanal, Anhovo, Deskle)._NEWLINE_V osrednjem delu spodnje doline So\xc4\x8de, med Av\xc4\x8dami in Plavami prevladuje fli\xc5\xa1na kamninska podlaga, najti pa je tudi ve\xc4\x8d tr\xc5\xa1ih kamnin, predvsem trdih laporjev, pe\xc5\xa1\xc4\x8denjakov in apnenih bre\xc4\x8d, katerih ostanki se nahajajo v prsti. Zaradi take zgradbe povr\xc5\xa1ja ima So\xc4\x8da v tem delu toka z obeh strani veliko manj\xc5\xa1ih pritokov, za katere je zna\xc4\x8dilno, da njihove struge potekajo v smeri geolo\xc5\xa1kih prelomov, ki so v tem delu pravokotni na tok reke So\xc4\x8de. Za fli\xc5\xa1 je zna\xc4\x8dilno, da prepereva hitreje od odpornej\xc5\xa1ih kamnin, zaradi \xc4\x8desar so fli\xc5\xa1na pobo\xc4\x8dja praviloma polo\xc5\xbenej\xc5\xa1a, dolina pa je na teh mestih \xc5\xa1ir\xc5\xa1a. Na obmo\xc4\x8dju med Mostom na So\xc4\x8di in Av\xc4\x8dami ter med naseljema Plave in Solkan prevladujejo odpornej\xc5\xa1e karbonatne kamnine, zaradi \xc4\x8desar ima re\xc4\x8dno korito v teh delih obliko kanjona ali celo vintgarja. Za ta del je najizrazitej\xc5\xa1i pas pokarbonatnih prsti, nastalih na krednih apnencih. Na konglomeratnih terasah in holocenskih ravnicah v dolini So\xc4\x8de, zlasti pri Ro\xc4\x8dinju, Av\xc4\x8dah, Desklah in Plavah, pa so se razvile rjave prsti, ki imajo zaradi dolgotrajnega obdelovanja \xc5\xbee zna\xc4\x8dilnosti antropogenih prsti. Te podlage so idealne za razvoj submediteranskega listnatega gozda. _NEWLINE_V Spodnji dolini So\xc4\x8de se sre\xc4\x8dujeta sredozemski in alpski tip podnebja. Alpski tip je zna\xc4\x8dilen za zimski \xc4\x8das, preostali del leta pa je v dolini \xc4\x8dutiti sredozemski vpliv. Zaradi tega vpliva je v tem delu Slovenije koli\xc4\x8dina padavin nad povpre\xc4\x8djem.\n_START_SECTION_\nZgornja Dolina So\xc4\x8de\n_START_PARAGRAPH_\nV Zgornjo dolino So\xc4\x8de spadajo trije znani kraji, Tolmin, Kobarid in Bovec. Skrajni severni del Zgornje doline So\xc4\x8de je Bov\xc5\xa1ka kotlina, na jugu pa se dolina kon\xc4\x8da pri Mostu na So\xc4\x8di. Danes je osnovna dejavnost v tem delu doline So\xc4\x8de turizem, v preteklosti pa je bila Zgornja dolina So\xc4\x8de usmerjena predvsem v kmetijstvo. Poletja v dolini so prijetno topla, zime pa mile. Relief pokrajine na mestih ka\xc5\xbee zna\xc4\x8dilno podobo ledeni\xc5\xa1ke doline, geolo\xc5\xa1ka podlaga pa je sestavljena predvsem iz karbonatnih kamnin.'